Návrh na zvýšenie limitu výdavkov kapitoly Štatistického úradu Slovenskej republiky z prostriedkov získaných z predaja majetku štátu v správe Štatistického úradu Slovenskej republiky

	Štatistický úrad Slovenskej republiky (ŠÚ SR) má v Bratislave v správe celkove tri budovy: 
•	na Miletičovej ul. 3 je umiestnené ústredie ŠÚ SR,
•	na Hanulovej ul. 5 je umiestnená organizačná zložka ŠÚ SR - Krajská správa  
Bratislava. Časť tejto budovy na základe dohody užíva Okresný úrad Bratislava IV,
•	na Dúbravskej ceste 3 je umiestnená príspevková organizácia ŠÚ SR Inštitút  
     informatiky a štatistiky Bratislava - INFOSTAT, na základe dohody Úrad na  
     ochranu osobných údajov a organizačná zložka ŠÚ SR - Ústav pre výskum verejnej  
     mienky.

	Údržba uvedených budov vzhľadom na disponibilnú výšku kapitálových výdavkov ŠÚ SR v posledných rokoch je zabezpečovaná v nedostatočnej miere. Okrem týchto budov ŠÚ SR z rozpočtovaných kapitálových výdavkov musí zabezpečovať údržbu ďalších budov vo všetkých krajských mestách SR a v niektorých okresných mestách. 

	Nedostatočná údržba sa v poslednom období prejavuje najmä na ochrane objektov voči poveternostným vplyvom, čo má za následok narušenie opláštenia budov s následným zatekaním a vnútorným poškodzovaním budov. Okrem toho v týchto budovách sú nevyhnutné rekonštrukcie elektrických rozvodov, vykurovacích systémov a sociálnych zariadení.

	Požadované finančné prostriedky ŠÚ SR navrhuje použiť na rekonštrukčné práce v dvoch budovách, ktoré má v správe v Bratislave.

•	v budove na Hanulovej ul. 5 budú rekonštrukčné práce zamerané na : opláštenie 
budovy (zamedzenie zatekania), elektrické rozvody, sociálne zariadenia a  
výmeníkovú stanicu

•	v budove na Dúbravskej ceste č. 3 budú rekonštrukčné práce zamerané na : opláštenie 
    budovy (výmena okien), výmeníkovú stanicu, strojovňu klimatizácie a elektrických 
    rozvodov	

	ŠÚ SR predajom prebytočného majetku získal príjmy vo výške 12 000 tis. Sk. Z týchto prostriedkov navrhuje použiť na rekonštrukčné práce v budove na : 

Hanulovej ul. 5 	    6 000 tis. Sk
Dúbravskej ceste 3         4 000 tis. Sk
                               __________________
 spolu:                          10 000 tis. Sk

V rámci rozpočtu na rok 2002 ŠÚ SR má predpísané príjmy v celkovej výške 14 000 tis. Sk. K 31.8.2002 tieto príjmy boli plnené vo výške 11 967 tis. Sk, t.j na viac ako 85%. Časové plnenie plánovaných príjmov v roku 2002 dáva jednoznačný predpoklad ich celkového splnenia a prekročenia. Zvýšením limitu výdavkov získaných z predaja prebytočného majetku sa neohrozí plnenie plánovaných príjmov ŠÚ SR.